Siv Jensen til VG: - Var ment som angrep på Arbeiderpartiet
- Jens Stoltenberg har gjennom en del år kuppet begrepet «den norske modellen», men han kunne like gjerne ha kalt det «Arbeiderparti-modellen», sier Siv Jensen til VG. - Han har tilsneket seg begrepet over tid, for å gjøre det som er bra med Norge synonymt med hans modell, utdyper hun. Gang på gang gjentok Jensen hvordan «den norske modellen står i veien for det norske folk» under åpningstalen sin på fredag. Men etterpå slet hun med å forklare overfor VG nøyaktig hva hun mente med «den norske modellen». Jensen sier nå at hun ikke angriper den norske samfunnsmodellen som helhet - kun Arbeiderpartiets måte å gjøre ting på.- Når Jens snakker om «den norske modellen», skaper han et inntrykk av at Arbeiderpartiets måte å styre Norge på er den beste måten. - Men i beste fall har modellen hans ganske store hull, på oppgaver som ikke blir ivaretatt. Ett av de hullene heter eldreomsorg, et annet hull heter helse. - Jeg utfordrer monopol-tankegangen og stivbeinte måten å tilnærme seg samfunnsutfordringer på. Påstanden om at man ikke kan ha konkurranse og mangfold innen eldreomsorgen, helsesektoren, omsorgssektoren og skolesektoren.De borgerlige partiene hun vil danne regjering sammen med, gir henne riktignok ingen støtte i hennes retoriske grep. - Vi er ikke enige i at den norske modellen står i veien. Der er vi nok uenige med Siv Jensen, sier Høyres nestleder Jan Tore Sanner til VG. Etter intervjuet med VG sendte Frp-lederen lørdag ut en pressemelding der hun utdypet angrepet på Arbeiderpartiet. - Jens' modell er en modell for de rike, som kan kjøpe seg ut av køen. Frp vil tette hullene i det velferdssystemet Jens later som er perfekt, skriver Siv Jensen. - Frp vil fylle dette nye begrepet med et konkurrerende og mer troverdig innhold. - Derfor er vi kritiske til handlingsregelen, til todelingen av helsevesenet og til skepsisen mot private løsninger. Ingen systemer er perfekte. At noen politikere ikke er opptatt av å reformere og gjøre Norge til et enda bedre land å bo i, synes jeg er arrogant, sier Frp-lederen.
Frp-leder Siv Jensen sier hennes frontalangrep på «den norske modellen» ikke er rettet mot det norske samfunnet, men mot Arbeiderpartiet.